Stori 17: Tufala Twin We Fasin Blong Tufala i Defdefren
TUFALA boe long pija ya tufala i no sem mak. ?Yu yu save nem blong tufal ya? Boe we i holem bonara, hemia Esao, mo boe we i stap lukaot long ol sipsip, hemia Jekob.
Tufala twin ya, Esao mo Jekob, oli pikinini blong Aesak mo Rebeka. Papa blong tufala, Aesak, i lavem Esao, from we hem i gat gudhan blong kasem ol anamol mo i stap karem mit i kam long famle. Be Rebeka i laekem moa Jekob, from we Jekob i wan boe we i gat kwaet fasin, i no stronghed.
Abu blong tufala, Ebraham, i laef i stap yet. Yumi save se Jekob i mas laekem tumas blong lesin long ol storian blong hem long saed blong Jeova. Biaen, Ebraham i ded. Hem i gat 175 yia long taem ya, mo tufala twin oli gat 15 yia.
Taem Esao i kasem 40 yia, hem i tekem tu woman Kenan. Samting ya i mekem Aesak mo Rebeka i harem nogud tumas. Tufala woman ya oli no wosipim Jeova.
Wan dei, wan samting i hapen we i mekem Esao i kros tumas long brata blong hem, Jekob. Bifo we Aesak i ded, hem i mas talem ol tok blong blesem fasbon boe blong hem. Esao i ting se hem nao i mas kasem blesing ya from we hem i bon fastaem long Jekob. Be, bifo long taem ya, Esao i bin salem raet blong hem blong kasem blesing olsem fasbon, i go long Jekob. Mo tu, taem tufala i bon, God i bin talem se bambae Jekob nao i kasem blesing ya. Mo hemia nao samting we i kamaot. Aesak i givim blesing long pikinini blong hem Jekob.
Taem Esao i faenemaot samting ya, hem i kros long Jekob. Hem i kam kros bitim mak, nao hem i talem se bambae i kilim Jekob i ded. Taem Rebeka i harem samting ya, hem i wari tumas. Ale, hem i talem long man blong hem Aesak se: ‘Bambae i nogud tumas sipos Jekob tu i tekem wan woman Kenan.’
Taswe Aesak i singaot pikinini blong hem Jekob, mo i talem long hem se: ‘Yu no mas mared wetem wan woman Kenan. I moagud yu go long ples blong bubu blong yu Betuel, long Haran, mo yu tekem wan gel blong Laban.’
Jekob i lesin long papa blong hem, ale, hem i mekem longfala trip ya i go long famle blong hem, long Haran.
Jenesis 25:5-11, 20-34; 26:34, 35; 27:1-46; 28:1-5; Hibrus 12:16, 17.
Ol Kwestin
- ?Hu ya Esao mo Jekob? ?Olsem wanem tufala i defdefren?
- ?Esao mo Jekob i gat hamas yia taem bubu man blong tufala, Ebraham, i ded?
- ?Esao i mekem wanem samting we mama papa blong hem i harem nogud from?
- ?From wanem Esao i kros tumas long brata blong hem Jekob?
- ?Aesak i talem wanem long boe blong hem Jekob?
Sam narafala kwestin
- Ridim Jenesis 25:5-11, 20-34.
?Wanem profet tok we Jeova i talem long saed blong tufala boe blong Rebeka? (Jen. 25:23)
?Olsem wanem tingting blong Jekob i defren long tingting blong Esao long saed blong raet we hem i gat from we hem i fasbon? (Jen. 25:31-34)
- Ridim Jenesis 26:34, 35; 27:1-46; mo 28:1-5.
?Olsem wanem Esao i soem se hem i no tinghae long ol samting long saed blong spirit? (Jen. 26:34, 35; 27:46)
?Aesak i talem long Jekob se hem i mas mekem wanem blong kasem blesing blong God? (Jen. 28:1-4)
- Ridim Hibrus 12:16, 17.
?Laef blong Esao i soem wanem samting we i save kamaot long ol man we oli no tingbaot God?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn ibo_Latn tpi_Latn tpi_Latn tsn_Latn tpi_Latn tpi_Latn tpi_Latn tpi_Latn